Subject: [collection] some ancient poems

From: [email-masked] (Ming ZHANG)
Date: 24 Jul 1994 06:57:58 GMT

临江仙                陈兴义

忆昔午桥桥上饮,  坐中多是豪英.  长沟流月去无声.
杏花疏影里,   吹笛到天明.
二十余年如一梦,  此身虽在堪惊!   闲登小阁看新晴,
渔唱起三更.

浪淘沙                李煜

帘外雨潺潺,  春意阑珊,  罗衾不耐五更寒.
梦里不知身是客,  一晌贪欢.
独自莫凭栏,  无限江山,  别时容易见是难!
流水落花春去也,  天上人间!

相见欢                李煜

林花谢了春红,  太匆匆,  无奈朝来寒雨晚来风.
胭脂泪,   相留醉,   几时重?  自是人生长恨水长东.

花非花                白居易

花非花,  雾非雾,  夜半来,  天明去.
来如春梦不多时,  去似朝云无觅处.

渔歌子                张志和

西塞山前白鹭飞, 桃花流水鳜鱼肥.
青竹笠,   绿衰衣,  斜风细雨不须归.

蝶恋花                苏轼

花褪残红青杏小,  燕子飞时, 绿水人家绕.
枝上柳绵吹又少,  天涯何处无芳草?
墙里秋千墙外道,  墙外行人,  墙里佳人笑.
笑渐不闻声渐悄,  多情却被无情恼.

醉花阴                李清照

薄雾浓云愁永昼,  瑞脑锁金兽.
佳节又重阳,   玉枕纱楚,  半夜凉初透.
东篱把酒黄昏后,  有暗香盈袖.
莫道不消魂,   帘卷西风, 人比黄花瘦!

苏幕遮                范仲淹

碧云天,  黄叶地, 秋色连波, 波上寒烟翠.
山映斜阳天接水, 芳草无情, 更在斜阳外.
黯乡魂,  追旅思, 夜夜除非, 好梦留人睡.
明月高休独倚.  酒入愁肠, 化做相思泪.

暗香                  姜夔

旧时月色, 算几番照我,  梅边吹笛.
唤取玉人, 不管清寒与攀摘.
何逊而今渐老, 都忘却, 春风词笔,
但怪得,  竹外疏花, 香冷入瑶席.

江国正寂寂, 叹寄与路遥,
夜雪初积, 翠尊易泣, 红蕊耿相忆.
长记曾携手处, 千树压, 西湖寒碧.
又片片,  吹尽也,  几时见得!

[梦冉批]  此词堪为绝尘仙品, 但含泪嚼香,
                写尽相思意, 胜却倚高楼舞袖,
                但那西湖寒碧, 几时见得?
                片片吹尽也, 叹时梦空幻,
                空相忆, 夜雪初积, 寄与路遥.